Han skulle egentlig blot på et kort besøg i Danmark, men nu bliver opholdet måske af længerevarende karakter. En 43-årig dansker med fast bopæl i Spanien er blevet anholdt af politiet og sigtes for at have sex med sin datter. Overgrebene skete for flere år siden, men nu har den 19-årige datter valgt at gå til politiet.Hendes far fremstilles onsdag eftermiddag i et grundlovsforhør i Aalborg, og anklager Lone Lyngsø vil begære lukkede døre. Af samme årsag ønsker hun at holde sagens oplysninger tæt til kroppen. - Men det er ikke sådan, at vi lå på lur, da manden kom til Danmark. Anholdelsen skete rent tilfældigt, da vi opdagede ham. Lone Lyngsø forsøger at få familiefaderen varetægtsfængslet, mens politiet efterforsker sagen. /ritzau/
43-årig familiefar fremstilles onsdag i grundlovsforhør i Aalborg. Ifølge sigtelsen har han haft sex med sin datter.